title: Regulamentul de punere în aplicare (UE) nr. 165/2012 al Comisiei din 24 februarie 2012 de înregistrare a unei denumiri în Registrul denumirilor de origine protejate și al indicațiilor geografice protejate [Alföldi kamillavirágzat (DOP)]

text:
               25.2.2012

               RO

               Jurnalul Oficial al Uniunii Europene

               L 53/4

         REGULAMENTUL DE PUNERE ÎN APLICARE (UE) NR. 165/2012 AL COMISIEI
   din 24 februarie 2012
   de înregistrare a unei denumiri în Registrul denumirilor de origine protejate și al indicațiilor geografice protejate [Alföldi kamillavirágzat (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (5) al doilea paragraf,
   întrucât:

               (1)

               În temeiul articolului 6 alineatul (2) din Regulamentul (CE) nr. 510/2006 s-a publicat în Jurnalul Oficial al Uniunii Europene
                   (2) o cerere de înregistrare a denumirii „Alföldi kamillavirágzat” ca denumire de origine protejată depusă de Ungaria la 21 decembrie 2005.

               (2)

               Germania a formulat o declarație de opoziție cu privire la o astfel de înregistrare, în conformitate cu articolul 7 alineatul (1) din Regulamentul (CE) nr. 510/2006. Această declarație de opoziție a fost considerată admisibilă în temeiul articolului 7 alineatul (3) litera (c) din regulamentul menționat. Prin scrisoarea din data de 17 februarie 2011, Comisia a invitat părțile în cauză să încerce să ajungă la un acord în conformitate cu procedurile lor interne.

               (3)

               Ungaria și Germania au ajuns la un acord, care a dus la ștergerea următorului text de la punctul 4.2 din fișa rezumat (în conformitate cu cele publicate în JO la 16 iulie 2010): „Chamomillae anthodium – plantă cunoscută și sub denumirea populară «romaniță» – în stare uscată figurează ca medicament oficial în Farmacopeea maghiară aflată în vigoare, precum și în Farmacopeea europeană, și constituie materia primă a ceaiului din flori de mușețel distribuit la cutie și la plic.”

               (4)

               În temeiul acordului menționat, opozantul și-a retras declarația de opoziție.

               (5)

               În conformitate cu articolul 16 alineatul (4) din Regulamentul (CE) nr. 1898/2006 al Comisiei (3), modificarea este considerată minoră, în sensul articolului 7 alineatul (5) al doilea paragraf din Regulamentul (CE) nr. 510/2006, în cazul în care:

                           (a)

                           nu se referă la caracteristicile esențiale ale produsului;

                           (b)

                           nu modifică legătura;

                           (c)

                           nu include o schimbare a denumirii sau a unei părți a denumirii produsului;

                           (d)

                           nu influențează aria geografică delimitată;

                           (e)

                           nu generează restricții suplimentare în ceea ce privește comercializarea produsului sau a materiilor prime.

               (6)

               Având în vedere cele menționate anterior, denumirea de „Alföldi kamillavirágzat” trebuie introdusă în Registrul denumirilor de origine protejate și al indicațiilor geografice protejate, iar fișa rezumat trebuie actualizată în mod corespunzător și publicată,

         ADOPTĂ PREZENTUL REGULAMENT:
   Articolul 1
   Se introduce în registru denumirea din anexa I la prezentul regulament.
   Articolul 2
   Fișa rezumat actualizată figurează în anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 februarie 2012.

            Pentru Comisie

            Președintele

         José Manuel BARROSO

      (1)  JO L 93, 31.3.2006, p. 12.

      (2)  JO C 192, 16.7.2010, p. 10.

      (3)  JO L 369, 23.12.2006, p. 1.

      ANEXA I
      Produse agricole pentru consumul uman, enumerate în anexa I la tratat:

         Clasa 1.8.   Alte produse din anexa I la tratat (condimente etc.)

      UNGARIA
      Alföldi kamillavirágzat (DOP)

      ANEXA II
      FIȘĂ REZUMAT

         REGULAMENTUL (CE) NR. 510/2006 AL CONSILIULUI

         „ALFÖLDI KAMILLAVIRÁGZAT”

      NR. CE: HU-PDO-0005-0516-21.12.2005

         DOP (X) IGP ( )

      Această fișă rezumat prezintă, cu titlu informativ, principalele elemente ale caietului de sarcini al produsului.
      1.   Autoritatea competentă din statul membru:

                  Denumire:

                  Földművelésügyi és Vidékfejlesztési Minisztérium – Élelmiszerlánc-elemzési Főosztály (Ministerul Agriculturii și Dezvoltării Regionale – Departamentul de analiză a lanțului alimentar)

                  Adresa:

                  Budapest, Kossuth Lajos tér 11, 1055, MAGYARORSZÁG/HUNGARY

                  Tel.

                  + 36 13014419

                  Fax

                  + 36 13014808

                  E-mail:

                  eniko.zobor@fvm.gov.hu

            2.   Grup:

                  Denumire:

                  ALFÖLDI VADONTERMŐ KAMILLAVIRÁG GYŰJTŐK ÉS FELDOLGOZÓK CSOPORTOSULÁSA (Grupul culegătorilor și prelucrătorilor de flori de mușețel sălbatic din Alföld)

                  Adresa:

                  Budapest, Dózsa György út 144, 1134, MAGYARORSZÁG/HUNGARY

                  Tel.

                  + 36 12886-700/303

                  Fax

                  + 36 13501691

                  E-mail:

                  herbaria@herbaria.hu

                  Componență:

                  Producători/Prelucrători (X) Alte categorii (X)

            3.   Tip de produs:

                  Clasa 1.8.

                  Alte produse din anexa I la Tratat

            4.   Caiet de sarcini:

      [rezumatul cerințelor prevăzute la articolul 4 alineatul (2) din Regulamentul (CE) nr. 510/2006]
      4.1.   Denumire:

      „Alföldi kamillavirágzat”
      4.2.   Descriere:

      Produsul „Alföldi kamillavirágzat” este mușețelul sălbatic (Matricaria chamomilla L.) cules manual din zonele de câmpie, din care florile sunt uscate și sortate.
      „Alföldi kamillavirágzat” este un produs cu parfum puternic, fructat și plăcut, cu un gust ușor amar, care la prelucrare rămâne compact, puțin friabil și își menține uleiul esențial mai bine decât extractul din flori de mușețel cultivat.
      Uleiul esențial al produsului „Alföldi kamillavirágzat” conține α-bisabolol, substanță activă cu efecte antiinflamatoare și antiulcer, într-un procent de cel puțin 20 %, respectiv multipli, din cantitatea existentă de mușețel cultivat.
      4.3.   Aria geografică:

      Aria unde se culege și se prelucrează produsul „Alföldi kamillavirágzat” sălbatic cuprinde zonele administrative ale anumitor localități din județele Szabolcs-Szatmár-Bereg, Borsod-Abaúj-Zemplén, Heves, Jász-Nagykun-Szolnok, Hajdú-Bihar, Békés, Csongrád, Bács-Kiskun și Pest. Denumirile localităților din aceste județe sunt menționate cu exactitate în caietul de sarcini al produsului. În cazul produselor provenite din mușețelul cules în interiorul zonelor administrative din localitățile enumerate, se poate folosi indicația „Alföldi kamillavirágzat”.
      4.4.   Dovada originii:

      Dovada originii produsului „Alföldi kamillavirágzat” este certificată pe de o parte prin examinare organoleptică și instrumentală, și pe de altă parte printr-un sistem de trasabilitate.
      Întregul proces de producție al „Alföldi kamillavirágzat” respectă o ordine de fabricație și control bine determinată, procesul desfășurându-se în cadrul unui sistem de asigurare a calității care se extinde și la verificarea originii documentate a locului culegerii, astfel încât traseul produsului poate fi identificat și verificat de la etapa de culegere până la livrarea produsului finit.
      Condițiile privind calitatea procesului de culegere sunt cuprinse în „Normele de colectare” referitoare la dispozițiile calitative întocmite de acest grup cu privire la plantele medicinale, materii prime crescute în sălbăticie:
      În perioada scurtă de culegere a florilor de mușețel, care durează numai câteva săptămâni, câmpurile de mușețel sunt pline de culegători individuali care culeg aceste flori. În aceste zone sunt amplasate puncte de colectare, unde culegătorii predau plantele proaspăt culese. Produsul de calitate corespunzătoare este transportat în vrac, în termen de 4-8 ore, de la punctele de colectare către centrele de prelucrare. Certificatul de însoțire al transportului este avizul de însoțire a mărfii și declarația prin care furnizorul menționează denumirea ariei de proveniență a materiei prime predate.
      La recepția cantitativă și calitativă a materiei prime brute, predate de culegători individuali în cantități mai mici, se emit bonuri de achiziție, pe care se menționează denumirea locului de culegere a mărfii, care se certifică prin semnătura culegătorului. Dacă materia primă ajunge la centrul de prelucrare în stare uscată, se solicită în toate cazurile un certificat cu privire la originea și locul culegerii.
      În timpul procesului de uscare, în jurnalul de uscare se menționează cantitatea culeasă și locul culegerii, respectiv după culegător și punctul de colectare, în vederea asigurării trasabilității produsului. În toate cazurile, se întocmește un raport de fabricație cu privire la uscare.
      În cazul produsului ambalat în cutii de 10 kg, se ia o mostră reprezentativă pentru calitatea întregii cutii, conform procedurii oficiale de colectare de mostre. În măsura în care produsul corespunde specificațiilor din Farmacopeea europeană, respectiv din Farmacopeea maghiară aflată în vigoare, și se determină conținutul de α-bisabolol prevăzut în caietul de sarcini al produsului, cu privire la componentele uleiului esențial, cutia de carton primește eticheta „verde”, iar produsul, prin menționarea cantității și a numărului documentului de calitate, primește certificatul de calitate. Numărul certificatului de calitate este codul de identificare individual al produsului „Alföldi kamillavirágzat” și se referă exclusiv la marfa examinată. Dacă produsul nu corespunde specificațiilor, acesta nu poate fi pus în circulație sub denumirea „Alföldi kamillavirágzat”.
      În cadrul procesului de filtrare și ambalare în plicuri, se întocmește un jurnal de filtrare și ambalare cu privire la fiecare operațiune (fază) de prelucrare. Pe lângă cantitățile utilizate și măsurate, se menționează numărul autorizației de comercializare. Numărul autorizației și codul de fabricație din jurnalul de filtrare și ambalare în plicuri sunt menționate pe ambalajul final al produsului finit. În baza acestor date, se poate căuta ziua fabricării, numărul de identificare al pachetului folosit, cantitatea și originea produsului.
      4.5.   Metodă de obținere:

      (a)   Culegere, transport

      Florile se culeg în lunile mai și iunie, dar de multe ori chiar de la sfârșitul lunii aprilie. Culegerea mușețelului sălbatic se face cu ajutorul unui recoltator special numit pieptene, care poate fi din lemn, din metal sau din tinichea. Florile se culeg cu ajutorul dinților pieptenelui, după care se varsă într-un sac. Florile culese la rece și încărcate în saci rezistă maxim patru ore fără alterarea calității. Florile culese în cantități mai mari se întind în straturi cu o grosime de 15-20 cm și se pun în saci imediat înaintea transportului, cu ajutorul unor lopeți din lemn. Florile de mușețel sunt destul de fragile, deci trebuie evitată compactarea sau manipularea lor nejustificată.
      (b)   Uscarea

      Florile de mușețel pot fi uscate pe cale naturală sau artificială.
      Modalitatea tradițională de uscare a florilor de mușețel este uscarea naturală în podul clădirii. Florile curățate sunt întinse într-un strat cu o grosime de un deget în podul clădirii. În spațiile bine aerisite și ventilate, florile se usucă în 5-6 zile.
      În cazul uscării artificiale a florilor de mușețel, materia primă brută se întinde pe o suprafață curată într-un strat o grosime de 15-20 cm, după care se pune în coșuri sau alte recipiente de transport și se varsă pe banda transportoare a uscătorului. Uscarea poate fi făcută pe uscător artificial, pe bancă de uscare materiale (BUM) sau în așa-numitul sistem de uscare în tunel.
      (c)   Îndepărtarea codițelor, sortarea manuală

      Mușețelul uscat pus în mașina de uscare este prelucrat cu ajutorul unui sistem de site, care îndepărtează petalele căzute, pulberile, mugurii și corpurile străine rămase. Pe fundul și la capătul sitelor sunt montate lame oscilante, respectiv cilindrul de căpuire, care efectuează scoaterea codițelor florilor. După aceasta, marfa ajunge pe banda de sortare, unde este supusă unei sortări manuale, după care va fi ambalată în cutii de carton de 10 kg în vederea depozitării.
      (d)   Ambalarea

      Produsul „Alföldi kamillavirágzat” este comercializat în conformitate cu dispozițiile privind siguranța și protecția consumatorului în:

                  —

                  pliculețe filtru cu păstrarea intensității aromei, în stare măcinată

                  greutate netă de 1,2 g;

                  —

                  pliculețe filtru cu păstrarea intensității aromei, în stare naturală

                  greutate netă de 2 g;

                  —

                  flori ambalate în pungi, în cutii de carton

                  de 50 g;

                  —

                  în vrac, în cutii de carton

                  de 10 kg.

            4.6.   Legătură:

         Din punct de vedere istoric

      Dr. Simonffy Ferenc face trimitere la legătura între partea de sud a Câmpiei Maghiare și floarea de mușețel: date din prezentul și trecutul localității Szekkutas – în opera intitulată „Történelmi megemlékezés a volt vásárhelyi «Nagypusztáról»”, scriind că „mușețelul, în limbaj popular romanița, crește pe pustă, mai ales în zonele saline”. Autorul se referă la faptul că s-au prezentat pe rând potențiali cumpărători din statele nordice (Suedia, Danemarca, Finlanda, Canada). Conform specialiștilor în medicină și chimie din respectivele țări, „aceste plante nu pot fi crescute artificial, deoarece mușețelul astfel crescut nu conține aceleași substanțe ca și plantele crescute pe câmp sau romanița sălbatică”.
      După primul război mondial, extinderea capacității de asimilare a pieței germane a contribuit la succesul susținut al florilor de mușețel. În anii 1936-1937, Herbária Országos Gyógynövény és Selyemgubóforgalmi Szövetkezeti Vállalat (Întreprinderea Cooperatistă Națională de Comercializare a Plantelor Medicinale și a Coconului Herbaria) și-a început producția în localitatea Szekkutas, cu o instalație de uscare simplă, la început ocupându-se de conservarea și uscarea legumelor. În data de 23 februarie 1939, reprezentanții cooperativei au decis să își extindă activitatea la culesul mușețelului, a cărui uscare urma să fie realizată la scară industrială și să construiască fabrica necesară pentru acest proces.

         Legături geografice

      Dezvoltarea activităților de culegere, prelucrare și valorificare a romaniței poate fi considerat drept model pentru valorificarea florei cu caracter regional. Caracterul unic al produsului „Alföldi kamillavirágzat” (a se vedea punctul 4.2) este rezultatul calităților ecologice ale locului de creștere, ale numărului de ore cu soare, respectiv ale cantității anuale de precipitații.
      Din plantele provenite din Câmpia Maghiară, aproape neexploatabilă în alte scopuri, dar totodată bogată în pășuni cu soluri alcaline, se poate produce o marfă de foarte bună calitate. Matricaria chamomilla, care este componenta de bază a mușețelului de câmp poate să depoziteze sare de sodiu într-o cantitate de 10 mg/g în celulele sale din rădăcină. Astfel se explică faptul că planta poate folosi umiditatea care alte plante ce trăiesc pe solul alcalin al câmpiei nu o pot utiliza.
      În Câmpia Maghiară, suma totală a orelor însorite pe an variază între 2 000-2 100, iar cantitatea anuală de precipitații se situează între 500-600 mm. Expunerea timp îndelungat la soare permite o acumulare de cantități mai mari de substanțe active, în timp ce, în cazul unei perioade mai puțin însorite, producția de substanță activă scade. Chiar și rezultatele studiilor din străinătate susțin că razele solare și căldura (caracteristică zonelor de câmpie) au efecte pozitive asupra conținutului de ulei esențial al mușețelului și au o influență benefică asupra compoziției (Saleh, 1973). Cercetările au dovedit că odată cu scăderea cantității de precipitații scade și înălțimea romaniței și dimensiunea florii (Gosztola et al., 2008). Pe lângă toate acestea, solurile cu pH bazic și alcaline contribuie la o creștere mai slabă (Sztefanov et al., 2003; Balak et al., 1999). Producția autohtonă de mușețel natural a fost examinată prin numeroase experimente, ajungându-se la concluzia că populațiile de mușețel din regiunea de peste Dunăre și cele de pe câmpie sunt total diferite, atât din punct de vedere morfologic, cât și din punctul de vedere al conținutului. Mușețelul sălbatic originar din regiunile cu soluri neutre sau ușor acide are o creștere mai accentuată și flori de dimensiuni mai mari, iar conținutul de α-bisabolol al uleiului esențial este mai scăzut, în timp ce mușețelul cules din regiunile de câmpie mai continentale, cu soluri cu caracter alcalin, are o creștere mai slabă, cu flori mai compacte, iar uleiul esențial prezintă un conținut mai mare α-bisabolol, componentă principală a uleiului esențial, având efecte antispasmodice și antiinflamatoare. Proporția acestuia în orice caz ajunge la 20 %, dar în funcție de an, poate ajunge chiar la valori de 45-58 % (Gosztola et al., 2005; Sztefanov et al., 2003).
      Prin urmare, în cadrul studiului privind legătura dintre produs și câmpie din punct de vedere geografic, climatic, și al solului, se poate stabili că materia primă a produsului „Alföldi kamillavirágzat” constă în acele plante de romaniță de înălțime mică și conținut mare de α-bisabolol, care se regăsesc exclusiv pe suprafețele Câmpiei Maghiare, incluzând zone unice din punct de vedere ecologic.
      4.7.   Organism de control:

                  Denumire:

                  Csongrád Megyei Élelmiszerlánc-biztonsági és Állategészségügyi Igazgatóság (Direcția pentru siguranța lanțului alimentar și sănătatea animală din județul Csongrád)

                  Adresa:

                  Szeged, Vasas Szent Péter u. 9/a, 6700, MAGYARORSZÁG/HUNGARY

                  Tel.

                  + 36 62422358; + 36 62551850

                  Fax

                  + 36 62426183

                  e-mail:

                  szigetis@oai.hu; csongrad_megye@oai.hu

                  Denumire:

                  Hajdú-Bihar Megyei Élelmiszerlánc-biztonsági és Állategészségügyi Igazgatóság (Direcția pentru siguranța lanțului alimentar și sănătatea animală din județul Hajdú-Bihar)

                  Adresa:

                  Debrecen, Diószegi út 30, 4030, MAGYARORSZÁG/HUNGARY

                  Tel.

                  + 36 52526240

                  Fax

                  + 36 52442841

                  e-mail:

                  harsanyi@oai.hu

            4.8.   Etichetare:

      În afară de prevederile legale în vigoare, eticheta cuprinde, pe lângă mențiunile obligatorii, următoarele date:

                  —

                  denumirea produsului „ALFÖLDI KAMILLAVIRÁGZAT”;

                  —

                  mențiunea „crescut în condiții sălbatice”;

                  —

                  mențiunea „ceai la cutie” sau „ceai la pliculeț” sub denumirea produsului;

                  —

                  reprezentarea grafică a florii de mușețel;

                  —

                  „denumire de origine protejată” sau sigla „DOP”;

                  —

                  sigla Uniunii (după înregistrare).

            În cazul în care produsul este ambalat în afara zonei geografice mai sus menționate, trebuie să se asigure trasabilitatea produsului până la locul de producție. Pe ambalajul produsului „Alföldi kamillavirágzat” trebuie să figureze și în aceste cazuri denumirea de origine protejată, simbolul și sigla Uniunii corespunzătoare.


title: Regulamentul de punere în aplicare (UE) 2016/74 al Consiliului din 22 ianuarie 2016 privind punerea în aplicare a Regulamentului (UE) nr. 267/2012 privind măsuri restrictive împotriva Iranului

text:
               23.1.2016

               RO

               Jurnalul Oficial al Uniunii Europene

               L 16/6

         REGULAMENTUL DE PUNERE ÎN APLICARE (UE) 2016/74 AL CONSILIULUI
   din 22 ianuarie 2016
   privind punerea în aplicare a Regulamentului (UE) nr. 267/2012 privind măsuri restrictive împotriva Iranului
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 267/2012 al Consiliului din 23 martie 2012 privind măsuri restrictive împotriva Iranului (1), în special articolul 46,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 23 martie 2012, Consiliul a adoptat Regulamentul (UE) nr. 267/2012 privind măsuri restrictive împotriva Iranului.

               (2)

               La 17 ianuarie 2016, Consiliul de Securitate al Organizației Națiunilor Unite (CSONU) a eliminat două entități de pe lista persoanelor și entităților care fac obiectul măsurilor impuse la punctul 6 literele (c) și (d) din anexa B la Rezoluția 2231 (2015) a CSONU. Respectivele entități ar trebui eliminate și de pe lista persoanelor și entităților care fac obiectul măsurilor restrictive, prevăzută în anexa VIII la Regulamentul (UE) nr. 267/2012.

               (3)

               Prin urmare, Regulamentul (UE) nr. 267/2012 ar trebui modificat în consecință,

         ADOPTĂ PREZENTUL REGULAMENT:
   Articolul 1
   Entitățile aflate pe lista din anexa la prezentul regulament se elimină de pe lista entităților prevăzută în anexa VIII la Regulamentul (UE) nr. 267/2012.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 ianuarie 2016.

            Pentru Consiliu

            Președintele

         A.G. KOENDERS

      (1)  JO L 88, 24.3.2012, p. 1.

      ANEXĂ

                  1.

                  Banca Sepah și Banca Sepah International


title: Regulamentul de punere în aplicare (UE) nr. 1206/2012 al Comisiei din 14 decembrie 2012 privind autorizarea unui preparat de endo-1,4-beta-xilanază produsă de Aspergillus oryzae (DSM 10287) ca aditiv furajer pentru hrana păsărilor de curte pentru îngrășare, a purceilor înțărcați și a porcilor pentru îngrășare și de modificare a Regulamentelor (CE) nr. 1332/2004 și (CE) nr. 2036/2005 (titularul autorizației: DSM Nutritional Products) Text cu relevanță pentru SEE

text:
               15.12.2012

               RO

               Jurnalul Oficial al Uniunii Europene

               L 347/12

         REGULAMENTUL DE PUNERE ÎN APLICARE (UE) NR. 1206/2012 AL COMISIEI
   din 14 decembrie 2012
   privind autorizarea unui preparat de endo-1,4-beta-xilanază produsă de Aspergillus oryzae (DSM 10287) ca aditiv furajer pentru hrana păsărilor de curte pentru îngrășare, a purceilor înțărcați și a porcilor pentru îngrășare și de modificare a Regulamentelor (CE) nr. 1332/2004 și (CE) nr. 2036/2005 (titularul autorizației: DSM Nutritional Products)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
   întrucât:

               (1)

               Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații. Articolul 10 din regulamentul menționat anterior prevede reevaluarea aditivilor autorizați în temeiul Directivei 70/524/CEE a Consiliului (2).

               (2)

               Un preparat de endo-1,4-beta-xilanază (EC 3.2.1.8) produsă de Aspergillus oryzae (DSM 10287) a fost autorizat pe termen nelimitat în conformitate cu Directiva 70/524/CEE ca aditiv furajer pentru utilizare la pui pentru îngrășare, curcani pentru îngrășare și purcei prin Regulamentul (CE) nr. 1332/2004 al Comisiei (3) și pentru o perioadă de patru ani pentru porcii pentru îngrășare și rațe prin Regulamentul (CE) nr. 2036/2005 al Comisiei (4). Preparatul a fost ulterior înscris în registrul aditivilor furajeri ca produs existent, în conformitate cu articolul 10 alineatul (1) din Regulamentul (CE) nr. 1831/2003.

               (3)

               În conformitate cu articolul 10 alineatul (2) din Regulamentul (CE) nr. 1831/2003, coroborat cu articolul 7 din regulamentul respectiv, a fost depusă o cerere de reevaluare a preparatului respectiv de endo-1,4-beta-xilanază (EC 3.2.1.8) produsă de Aspergillus oryzae (DSM 10287) ca aditiv furajer pentru pui și curcani pentru îngrășat, purcei înțărcați, porci pentru îngrășat și rațe și, în conformitate cu articolul 7 din regulamentul respectiv, pentru o nouă utilizare la toate speciile de păsări de curte pentru îngrășare, cu solicitarea ca aditivul să fie clasificat în categoria „aditivi zootehnici”. Cererea respectivă a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.

               (4)

               În avizul său din 12 iunie 2012 (5), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, preparatul de endo-1,4-beta-xilanază (EC 3.2.1.8) produsă de Aspergillus oryzae (DSM 10287) nu are efecte adverse asupra sănătății animale, a sănătății umane sau asupra mediului și că acesta are potențialul de a afecta în mod favorabil performanțele animalelor la puii pentru îngrășare, curcanii pentru îngrășare și rațele pentru îngrășare. Această concluzie poate fi extrapolată la toate speciile minore de păsări de curte pentru îngrășare. De asemenea, s-a concluzionat că aditivul are potențialul de a afecta în mod favorabil performanțele animalelor la purcei și porcii pentru îngrășat. Autoritatea nu consideră necesară prevederea unor cerințe specifice de monitorizare ulterioară introducerii pe piață. Autoritatea a verificat, de asemenea, raportul privind metoda de analiză a aditivului în hrana animalelor, prezentat de laboratorul de referință înființat în temeiul Regulamentului (CE) nr. 1831/2003.

               (5)

               Evaluarea preparatului de endo-1,4-beta-xilanază (EC 3.2.1.8) produsă de Aspergillus oryzae (DSM 10287) arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui să fie autorizată, conform specificațiilor din anexa la prezentul regulament.

               (6)

               În urma acordării unei noi autorizații în temeiul Regulamentului (CE) nr. 1831/2003, Regulamentele (CE) nr. 1332/2004 și (CE) nr. 2036/2005 ar trebui să fie modificate în consecință.

               (7)

               Întrucât nu este necesară, din motive de siguranță, modificarea imediată a condițiilor de autorizare, este necesar să se acorde o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

               (8)

               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTUL REGULAMENT:
   Articolul 1
   Autorizare
   Preparatul menționat în anexă, aparținând categoriei „aditivi zootehnici” și grupului funcțional „promotori de digestibilitate”, este autorizat ca aditiv pentru hrana animalelor în condițiile prevăzute în anexa respectivă.
   Articolul 2
   Modificări ale Regulamentului (CE) nr. 1332/2004
   Regulamentul (CE) nr. 1332/2004 se modifică după cum urmează:

               1.

               Articolul 1 se înlocuiește cu următorul text:
               „Articolul 1
               Preparatul aparținând grupei «Enzime», astfel cum este prevăzut în anexa II, se autorizează pe termen nelimitat ca aditiv în hrana animalelor, în conformitate cu condițiile stabilite în anexa respectivă.”

               2.

               Anexa I se elimină.

         Articolul 3
   Modificări ale Regulamentului (CE) nr. 2036/2005
   În anexa III la Regulamentul (CE) nr. 2036/2005, se elimină rubrica referitoare la nr. 5, endo-1,4-beta-xilanază EC 3.2.1.8.
   Articolul 4
   Măsuri tranzitorii
   Preparatul specificat în anexă și furajele care conțin acest preparat, care sunt produse și etichetate înainte de 4 iulie 2013, în conformitate cu normele aplicabile înainte de 4 ianuarie 2013, pot continua să fie introduse pe piață și utilizate până la epuizarea stocurilor existente.
   Articolul 5
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 decembrie 2012.

            Pentru Comisie

            Președintele

         José Manuel BARROSO

      (1)  JO L 268, 18.10.2003, p. 29.

      (2)  JO L 270, 14.12.1970, p. 1.

      (3)  JO L 247, 21.7.2004, p. 8.

      (4)  JO L 328, 15.12.2005, p. 13.

      (5)  EFSA Journal 2012; 10(7):2790.

      ANEXĂ

                  Numărul de identificare al aditivului

                  Numele titularului autorizației

                  Aditiv

                  Compoziția, formula chimică, descrierea, metoda analitică

                  Specia sau categoria de animale

                  Vârsta maximă

                  Conținutul minim

                  Conținutul maxim

                  Alte dispoziții

                  Sfârșitul perioadei de autorizare

                  Unități de activitate/kg de furaj complet cu un conținut de umiditate de 12 %

                     Categoria aditivi zootehnici. Grup funcțional: promotori de digestibilitate

                  4a1607

                  DSM Nutritional Products

                  endo-1,4-beta-xilanază
                  EC 3.2.1.8

                                 Compoziția aditivului

                              Preparat de endo-1,4-beta-xilanază produsă de Aspergillus oryzae (DSM 10287) având o activitate minimă de:

                                          Formă solidă: 1 000 FXU (1)/g

                                          Formă lichidă: 650 FXU/ml

                                 Caracterizarea substanței active

                              endo-1,4-beta-xilanază produsă de Aspergillus oryzae (DSM 10287)

                                 Metoda analitică
                                  (2)

                              Pentru cuantificarea endo-1,4-beta-xilanazei produsă de Aspergillus oryzae (DSM 10287) într-un aditiv furajer:
                              Metoda colorimetrică care măsoară fragmentele colorate solubile în apă eliberate de endo-1,4-beta-xilanază din substratul de azo-arabinoxilan de grâu colorat cu remazol-brilliant blue.
                              Pentru cuantificarea endo-1,4-beta-xilanazei produsă de Aspergillus oryzae (DSM 10287) în preamestecuri și furaje:
                              Metoda colorimetrică care măsoară fragmentele colorate solubile în apă eliberate de endo-1,4-beta-xilanază din substratul de arabinoxilan de grâu reticulat cu azurină.

                  Păsări de curte pentru îngrășare

                  —

                  100 FXU

                  —

                              1.

                              În instrucțiunile de utilizare a aditivului și a preamestecului se indică temperatura de depozitare, durata de conservare și stabilitatea la granulare.

                              2.

                              Doza maximă recomandată pe kilogram de furaj complet pentru:

                                          —

                                          păsări de curte pentru îngrășare: 200 FXU

                                          —

                                          purcei (înțărcați): 400 FXU

                                          —

                                          porci pentru îngrășare: 200 FXU.

                              3.

                              Se utilizează în hrana pentru animale bogată în polizaharide nonamilacee (în special arabinoxilani)

                              4.

                              Pentru purceii înțărcați cu greutatea maximă de aproximativ 35 kg.

                              5.

                              Pentru siguranță: în timpul manipulării, utilizatorii trebuie să utilizeze protecție respiratorie și mănuși.

                  4 ianuarie 2023

                  Purcei (înțărcați)
                  Porci pentru îngrășare

                  200 FXU

         (1)  FXU este cantitatea de enzimă care eliberează 7,8 micromoli de zaharuri reductoare (măsurate în echivalenți xiloză) pe minut din azo-arabinoxilan de grâu la pH 6,0 și 50 °C.

         (2)  Detaliile privind metodele analitice sunt disponibile la următoarea adresă a laboratorului de referință:
      http://irmm.jrc.ec.europa.eu/EURLs/EURL_feed_additives/Pages/index.aspx


title: Regulamentul de punere în aplicare (UE) 2015/968 al Comisiei din 22 iunie 2015 de stabilire a cantităților care urmează să fie adăugate la cantitatea fixată pentru subperioada 1 octombrie-31 decembrie 2015 în cadrul contingentelor tarifare deschise prin Regulamentul de punere în aplicare (UE) nr. 412/2014 pentru ouăle, produsele din ouă și albuminele originare din Ucraina

text:
               23.6.2015

               RO

               Jurnalul Oficial al Uniunii Europene

               L 157/42

         REGULAMENTUL DE PUNERE ÎN APLICARE (UE) 2015/968 AL COMISIEI
   din 22 iunie 2015
   de stabilire a cantităților care urmează să fie adăugate la cantitatea fixată pentru subperioada 1 octombrie-31 decembrie 2015 în cadrul contingentelor tarifare deschise prin Regulamentul de punere în aplicare (UE) nr. 412/2014 pentru ouăle, produsele din ouă și albuminele originare din Ucraina
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 188 alineatele (2) și (3),
   întrucât:

               (1)

               Regulamentul de punere în aplicare (UE) nr. 412/2014 al Comisiei (2) a deschis contingente tarifare anuale pentru importul de produse din sectorul ouălor și al albuminelor originare din Ucraina.

               (2)

               Cantitățile care fac obiectul cererilor de licențe de import depuse în perioada 1-7 iunie 2015 pentru subperioada 1 iulie-30 septembrie 2015 sunt mai mici decât cantitățile disponibile. Prin urmare, este oportun să se stabilească acele cantități pentru care nu au fost prezentate cereri și ca aceste cantități să fie adăugate la cantitatea fixată pentru subperioada contingentară următoare.

               (3)

               Pentru a se garanta eficacitatea măsurii, este necesar ca prezentul regulament să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Cantitățile pentru care nu au fost prezentate cereri de licențe de import în temeiul Regulamentului de punere în aplicare (UE) nr. 412/2014, care urmează să fie adăugate la subperioada 1 octombrie-31 decembrie 2015, figurează în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 iunie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  Regulamentul de punere în aplicare (UE) nr. 412/2014 al Comisiei din 23 aprilie 2014 privind deschiderea și modul de gestionare a contingentelor tarifare de import ale Uniunii pentru ouăle, produsele din ouă și albuminele originare din Ucraina (JO L 121, 24.4.2014, p. 32).

      ANEXĂ

                  Nr. de ordine

                  Cantități nesolicitate care urmează să fie adăugate la cantitățile disponibile pentru subperioada 1 octombrie-31 decembrie 2015
                  (în kg echivalent ouă în coajă)

                  09.4275

                  1 087 500

                  09.4276

                  2 250 000